Die Bybel noem dit diensbaarheid. Selfs die wyse Albert Einstein het die belangrikheid hiervan ingesien. Hy’t gesê net ’n lewe wat vir ander geleef word, is die moeite werd. Hoekom sukkel mans dan soms om vrouens se hulp te aanvaar en om toe te laat dat hulle gehelp word? Elke man het sy eie mening hieroor.
“Daar is geen ‘moets’ en ‘moenies’ tussen my en my vrou nie,” sê die sanger en liedjieskrywer Piet van Wyk de Vries (37). “Geen vereistes nie. Daar is niks wat ek nie op my eie kan doen nie. Maar dit beteken nie dat ek dit sonder haar hulp wíl doen nie. En daar is ook niks waarmee sy my móét help nie. Ek haal asem, ek kyk links en regs voor ek oor die staat loop, maak my skoenveters vas en ek maak ŉ bottel oop. Dit is die tipe dinge wat ek self doen. Sy kan enige tyd met die res help.”
Lenie Naudé, sielkundige en Imago-terapeut, sê jy kan jou man help deur in hom te glo en hom te ondersteun. ŉ Man moet weet dat sy vrou vertroue in hom het, al glo ander nie in hom nie. Die gesegde “agter elke suksesvolle man is daar ŉ vrou” is baie waar. As jy nie wys dat jy in sy potensiaal glo nie, sal hy later ook in homself begin twyfel. Dis jou plig as vrou om ’n steunpilaar vir jou man te wees. En dit beteken nie noodwendig jy hoef iets te doen nie, somtyds moet jy net dáár wees vir hom.
Onlangs sê ŉ man vir my dat sy vrou persies weet hoe om hom tot ander insigte te bring wanneer hy dalk ŉ mal perd opsaal. Dit is asof sy agter hom staan en net ŉ ligte plukkie aan sy kruisbande gee. Dit bring hom tot nugterheid. Wanneer haar ridder uitgaan om die monsters van die buitewêreld te beveg, moet die man die versekering hê dat sy vrou hom liefdevol terug sal verwelkom, maak nie saak wat die uitkoms van sy oorlog was nie. Mans het ŉ baie hoë streslading, want hulle voel dat hulle primêr die versorger van die gesin is. Al is hulle nie al broodwinner nie, is mans steeds geneig om die plig vir die finansiële versorging van die gesin op hulleself te neem. Daarom is dit noodsaaklik dat die vrou poog om die huis soos ŉ rustige oase vir hom te laat voel. ’n Veilige hawe waar hy kan onlaai en sy kragte weer kan opbou.
Die bekende skrywer Charles Dickens het gesê niemand is nutteloos in hierdie wêreld as hy ander mense se laste ligter maak nie. Dat dit dan julle albei se roeping in julle huwelik wees, om mekaar se laste ligter te maak. Doen daarom moeite om uit te vind hoe julle dit vir mekaar kan doen. En doen dan moeite om diensbaar aan mekaar te wees.